b'\n_START_ARTICLE_\nBruno Kivisalo\n_START_PARAGRAPH_\nBruno (Bruuno) Kivisalo (27. marraskuuta 1904 Pietari \xe2\x80\x93 7. tammikuuta 1993 Espoo) oli suomalainen diplomi-insin\xc3\xb6\xc3\xb6ri, joka toimi Teknillisen korkeakoulun sillanrakennusopin professorina vuosina 1956\xe2\x80\x931969._NEWLINE_Kivisalo kirjoitti ylioppilaaksi Terijoen suomalaisesta yhteiskoulusta vuonna 1923 ja valmistui insin\xc3\xb6\xc3\xb6riksi Teknillisest\xc3\xa4 korkeakoulusta 1928. H\xc3\xa4n ty\xc3\xb6skenteli lyhyen aikaa H\xc3\xa4meenlinnan kaupungininsin\xc3\xb6\xc3\xb6rin apulaisena, kunnes siirtyi Tie- ja vesirakennushallituksen siltaosastolle 1930, jossa Kivisalo hoiti eri teht\xc3\xa4vi\xc3\xa4 vuoteen 1956 saakka. H\xc3\xa4n oli ennen sotavuosia alansa johtavia suunnittelijoita, joka piirsi kymmeni\xc3\xa4 ter\xc3\xa4s- ja puurakenteisia siltoja. Kivisalo oli varsinkin ter\xc3\xa4ksen k\xc3\xa4yt\xc3\xb6n taitaja. H\xc3\xa4net nimitettiin Teknillisen korkeakoulun professoriksi ainoana hakijana hein\xc3\xa4kuussa 1956. Kivisalo j\xc3\xa4i el\xc3\xa4kkeelle elokuussa 1969.'